JAS-TRUE อิทธิฤทธิ์กำไรสะสม
ต้องยอมรับว่า ไวรัสมรณะโควิดทุบเศรษฐกิจซะพังยับเยิน ส่งผลให้สถานการณ์ผลประกอบการของหุ้นแต่ละตัวย่ำแย่ หลายบริษัทจากที่เคยมีกำไรก็พลิกมาขาดทุน บางบริษัทแค่ประคองตัวได้ มีส่วนน้อยที่ยังเติบโต แต่แค่บางเซกเตอร์เท่านั้น
23 พ.ย. 2563

สำนักข่าวรัชดา
ต้องยอมรับว่า ไวรัสมรณะโควิดทุบเศรษฐกิจซะพังยับเยิน ส่งผลให้สถานการณ์ผลประกอบการของหุ้นแต่ละตัวย่ำแย่ หลายบริษัทจากที่เคยมีกำไรก็พลิกมาขาดทุน บางบริษัทแค่ประคองตัวได้ มีส่วนน้อยที่ยังเติบโต แต่แค่บางเซกเตอร์เท่านั้น
ขณะที่หุ้นหลายตัวนอกเหนือจากกำไรลดฮวบฮาบแล้ว ราคาหุ้นยังไหลรูดอีกต่างหาก…ถือว่าซวยซ้ำซวยซ้อนซะจริง ๆ
ด้วยกำไรที่ลดลง หรือบางบริษัทพลิกมาขาดทุน เป็นแรงกังวลว่าบริษัทเหล่านั้นจะจ่ายปันผลได้เหมือนเดิมหรือเปล่า..?
อย่างกรณีบริษัทจัสมิน อินเตอร์เนชั่นแนล จำกัด (มหาชน) หรือ JAS มีเรื่องมาตรฐานบัญชีใหม่ ฉบับที่ 16 ว่าด้วยเรื่องสัญญาเช่า (TFRS 16) มากดดัน…ทำให้งบรวมพลิกมาขาดทุน โดยงบไตรมาส 3/2563 ต้องบันทึกขาดทุน 794 ล้านบาท ส่งผลให้งบรวมขาดทุนสะสมไปแล้ว 8,622 ล้านบาท
แต่งบเฉพาะกิจการหรืองบเดี่ยว ยังมีกำไรสะสมอยู่ที่ 2,786 ล้านบาท เรียกว่าบุญเก่ายังมีอยู่..!!
ทำให้แม้รายได้และกำไรจะไม่โตในสถานการณ์อย่างนี้ แต่งบเดี่ยวยังมีกำไรสะสม ก็สามารถจ่ายปันผลได้…ซึ่งล่าสุด JAS ประกาศจ่ายปันผลระหว่างกาลที่ 20 สตางค์ หรือคิดเป็นดิวิเดนด์ยีลด์สูงถึง 5-6% เลยทีเดียว…
แหม๊…ปันผลงามต่อเนื่องอย่างนี้ ได้ใจผู้ถือหุ้นไปเต็ม ๆ…
แต่คงไม่ต้องบอกนะว่า ใครจะได้ประโยชน์มากสุด ถ้าไม่ใช่ “เสี่ยพิชญ์”-พิชญ์ โพธารามิก ในฐานะผู้ถือหุ้นใหญ่ที่รอบนี้ได้เงินค่าขนมไป 914 ล้านบาท…
ในแง่บริษัท ทรู คอร์ปอเรชั่น จำกัด (มหาชน) หรือ TRUE แม้มีธุรกิจหลากหลาย แต่ก็อยู่ในสถานการณ์ไม่ค่อยสู้ดีนัก…อย่างขาทีวี (ทรูวิชั่นส์) ในสถานการณ์แบบนี้โฆษณาหดหาย ส่วนขาโทรศัพท์มือถือ (ทรูมูฟ เอช) ก็ไม่โต ตลาดแข่งขันกันดุเดือด ขณะที่ขาอินเทอร์เน็ต (ทรูออนไลน์) ก็มีข้อจำกัดในการโตมากขึ้น…ทำให้งบ TRUE ในช่วงที่ผ่านมาแคระแกร็นลงเรื่อย ๆ
แต่ปัญหาใหญ่ของ TRUE อยู่ที่งบรวมติดเชื้อขาดทุนสะสมมาเนิ่นนาน ส่งผลให้ตัวเลขพุ่งไปแตะ 73,638 ล้านบาทแล้ว แต่งบเดี่ยวยังมีกำไรสะสมอยู่ที่ 14,897 ล้านบาท ทำให้ TRUE สามารถจ่ายปันผลได้ต่อเนื่อง…
JAS และ TRUE ไม่ต่างจากได้อิทธิฤทธิ์กำไรสะสม จากงบเฉพาะกิจการหนุนนำ..!!
เมื่อ JAS และ TRUE สามารถจ่ายปันผลจากกำไรสะสมได้ นั่นแปลว่าบริษัทไหนที่มีกำไรสะสมอยู่…ก็สามารถจ่ายปันผลระหว่างกาลเพื่อตอบแทนผู้ถือหุ้นในฐานะเจ้าของบริษัทได้เหมือนกัน แม้สถานการณ์จะไม่เอื้อก็ตาม…
ที่สำคัญการจ่ายปันผลลักษณะนี้ ไม่ต้องเข้าที่ประชุมผู้ถือหุ้น ไม่เหมือนกับการจ่ายปันผลประจำปีที่ต้องผ่านที่ประชุมผู้ถือหุ้นก่อน แต่อันนี้บอร์ดสามารถทำได้เลย…
เอาเป็นว่า ปันผลระหว่างกาลแบบนี้ ผู้ถือหุ้นชอบ เพราะทุกคนได้ประโยชน์หมด..!!
ซึ่งการที่บริษัทไหนมีกำไรสะสม จะทำให้นักลงทุนยิ่งเข้ามาเล่นเก็งกำไร เพราะในสถานการณ์อย่างนี้ยิ่งราคาลง…ยีลด์ยิ่งสูง
กลับมาที่ JAS และ TRUE ซึ่งถูกนำมาเก็งกำไรเป็นระยะ ๆ เนื่องจากเป็นหุ้นที่มีสภาพคล่องสูง โดยเฉพาะ JAS แม้ราคาจะขึ้นไปสูงขนาดไหน ก็มักถูกหยิบมาเก็งกำไรกันเสมอ…
เพราะข้อดีของ JAS เล่นได้ทั้งแคปิตอลเกน และถือยาวเพื่อรับปันผลงาม ๆ นั่นเอง…
ใช่มั้ยคะ..“เสี่ยพิชญ์” ขาาา
…อิ อิ อิ…